CELEX: 32018D1306
Language: mt
Date: 2018-09-27 00:00:00
Title: Deċiżjoni ta' Implimentazzjoni tal-Kummissjoni (UE) 2018/1306 tas-27 ta' Settembru 2018 li tittermina l-proċedura antidumping rigward importazzjonijiet ta' ċerti wajers tal-azzar inossidabbli li joriġinaw mill-Indja

28.9.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 244/111
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1306
         tas-27 ta' Settembru 2018
         li tittermina l-proċedura antidumping rigward importazzjonijiet ta' ċerti wajers tal-azzar inossidabbli li joriġinaw mill-Indja
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 266 tiegħu,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1),
         Billi:
         1.   MIŻURI FIS-SEĦĦ U SENTENZA TAL-QORTI
         
         1.1.   Miżuri fis-seħħ
         
         
                     (1)
                  
                  
                     Fl-2013, permezz tar-Regolament ta' Implimentazzjoni (UE) Nru 1106/2013 (2) (“ir-Regolament kontestat”) il-Kunsill impona dazju antidumping definittiv fuq l-importazzjonijiet ta' ċerti wajers tal-azzar inossidabbli li joriġinaw mill-Indja (“il-miżuri oriġinali”) wara investigazzjoni skont l-Artikolu 5 tar-Regolament tal-Kunsill (KE) Nru 1225/2009 (3).
                  
               
                     (2)
                  
                  
                     Permezz tan-Notifika tal-1 ta' April 2015 (4), il-Kummissjoni ppubblikat bidla fl-isem u l-post tal-kumpanija Viraj Profiles Vpl. Ltd, Mumbai, Maharashtra għal Viraj Profiles Limited, Palghar, Maharashtra u Mumbai, Maharashtra.
                  
               
                     (3)
                  
                  
                     F'Settembru 2015, il-miżuri oriġinali ġew emendati permezz tar-Regolament ta' Implimentazzjoni tal-Kummissjoni (UE) 2015/1483 (5) wara investigazzjoni mill-ġdid ta' assorbiment.
                  
               
                     (4)
                  
                  
                     Fi Frar 2017, permezz tar-Regolament ta' Implimentazzjoni tal-Kummissjoni (UE) 2017/220 (6), il-miżuri oriġinali ġew emendati wara rieżami interim parzjali skont l-Artikolu 11(3) tar-Regolament (UE) 2016/1036.
                  
               
                     (5)
                  
                  
                     Permezz tar-rettifiki ppubblikati f'Mejju u Ottubru 2017 rispettivament (7), ir-rata doganali għall-produtturi esportaturi li ma kkooperawx tnaqqset minn 16,2 % għal 12,5 % u r-rata doganali għall-kumpaniji li kkooperaw li ma kinux fil-kampjun ġiet stabbilita għal 5 % minflok 8,4 %.
                  
               1.2.   Sentenza tal-Qorti Ġenerali tal-Unjoni Ewropea
         
         
                     (6)
                  
                  
                     Fl-1 ta' Frar 2014, Viraj Profiles Limited (“Viraj”), produttur esportatur Indjan ta' diversi prodotti tal-azzar inossidabbli, b'mod partikolari wajers tal-azzar inossidabbli, għamel rikors fil-Qorti Ġenerali tal-Unjoni Ewropea (“il-Qorti Ġenerali”) bil-ħsieb li jikseb l-annullament tar-Regolament ikkontestat sal-punt li dan kien japplika għalih. Fis-sentenza tagħha tal-11 ta' Lulju 2017 (“is-sentenza”) fil-kawża T-67/14 Viraj Profiles Ltd vs il-Kunsill (8), il-Qorti Ġenerali annullat ir-Regolament ikkontestat sal-punt li dan kien japplika għal Viraj.
                  
               
                     (7)
                  
                  
                     B'mod partikolari, il-Qorti Ġenerali, fil-paragrafu 144 tas-sentenza tagħha, iddeċidiet li l-istituzzjonijiet naqsu mill-obbligu tagħhom li jagħtu r-raġunijiet billi ma pprovdewx spjegazzjonijiet dettaljati u rilevanti lil Viraj minkejja li din għamlet diversi talbiet matul il-proċediment amministrattiv. L-istituzzjonijiet għalhekk naqsu mill-obbligu tagħhom li jiddikjaraw ir-raġunijiet għad-deċiżjoni tagħhom li jaġġustaw 'il fuq il-kostijiet li pprovditilhom Viraj. Il-Qorti Ġenerali eżaminat ukoll jekk l-istituzzjonijiet kinux ikkommettew żball ovvju ta' valutazzjoni meta għamlu dan l-aġġustament. Hija kkonkludiet fil-paragrafu 154 tas-sentenza tagħha, li ma kellhiex l-informazzjoni kollha neċessarja sabiex tikkonferma li ma sar ebda żball ovvju ta' valutazzjoni mill-istituzzjonijiet meta stabbilew ir-rata tal-aġġustament.
                  
               1.3.   Konsegwenzi tas-sentenza
         
         
                     (8)
                  
                  
                     B'konformità mal-Artikolu 266 tat-Trattat dwar il-Funzjonament tal-Unjoni Ewropea, l-istituzzjonijiet tal-Unjoni jridu jieħdu l-passi meħtieġa sabiex jikkonformaw mas-sentenza.
                  
               
                     (9)
                  
                  
                     F'każijiet fejn il-proċedimenti jinkludu ħafna fażijiet amministrattivi, l-annullament ta' waħda minn dawk il-fażijiet ma jannullax il-proċedimenti kollha (9). L-investigazzjoni antidumping hija eżempju ta' tali proċediment f'diversi fażijiet. Għaldaqstant, l-annullament tar-Regolament ikkontestat, sal-punt li jikkonċerna lil Viraj, ma jimplikax l-annullament tal-proċedura kollha kemm hi qabel l-adozzjoni ta' dan ir-Regolament. Għalhekk, biex tikkonforma mas-sentenza, il-Kummissjoni għandha l-possibbiltà li tirrimedja l-aspetti tal-proċediment li wasslu għall-annullament, filwaqt li tħalli intatti dawk il-partijiet li ma ġewx effettwati mis-sentenza (10).
                  
               
                     (10)
                  
                  
                     Wieħed għandu jinnota li apparti mill-konstatazzjoni li l-istituzzjonijiet naqsu mill-jipprovdu spjegazzjonijiet dettaljati u rilevanti għad-deċiżjoni tagħhom li jaġġustaw 'il fuq il-kostijiet li pprovditilhom Viraj u l-konklużjoni li l-Qorti ma setgħetx tiddeċiedi dwar jekk sarx żball ovvju ta' valutazzjoni mill-istituzzjonijiet meta stabbilew ir-rata tal-aġġustament, il-konstatazzjonijiet l-oħrajn kollha li saru dwar ir-Regolament ikkontestat li ma ġewx ikkontestati sal-iskadenza biex isir dan jew li ġew ikkontestati iżda miċħuda mis-sentenza jew li ma ġewx eżaminati mill-Qorti Ġenerali u għalhekk ma wasslux għall-annullament tar-Regolament ikkontestat, jibqgħu validi.
                  
               
                     (11)
                  
                  
                     Għaldaqstant, in-nuqqas li jiġu ddikjarati r-raġunijiet jenħtieġ li jiġi eżaminat mill-ġdid fid-dawl taċ-ċirkostanzi partikolari li jirrigwardaw lil Viraj.
                  
               2.   PROĊEDURA
         
         
                     (12)
                  
                  
                     Wara s-sentenza, il-Kummissjoni ppubblikat Avviż (11) rigward il-ftuħ mill-ġdid tal-investigazzjoni antidumping li wasslet għall-adozzjoni tar-Regolament ikkontestat. L-ambitu tal-ftuħ mill-ġdid kien limitat għall-implimentazzjoni tas-sentenza fir-rigward ta' Viraj.
                  
               
                     (13)
                  
                  
                     Il-Kummissjoni infurmat uffiċjalment lil Viraj, lir-rappreżentanti tal-Indja u lill-industrija tal-Unjoni dwar il-ftuħ mill-ġdid tal-investigazzjoni.
                  
               
                     (14)
                  
                  
                     Viraj u l-industrija tal-Unjoni ngħataw l-opportunità li jikkummentaw u jitolbu li jkollhom smigħ fi żmien stabbilit fl-avviż.
                  
               
                     (15)
                  
                  
                     Wara li waslu l-ewwel kummenti, saru kuntatti mal-partijiet interessati l-oħrajn kollha li kien magħruf li kienu kkonċernati fi żmien l-investigazzjoni oriġinali u ngħataw l-opportunità jikkummentaw u jitolbu li jkollhom smigħ.
                  
               
                     (16)
                  
                  
                     Il-partijiet interessati kollha li talbu dan ingħataw l-opportunità li jinstemgħu mis-servizzi tal-Kummissjoni u/jew mill-Uffiċjal tas-seduta.
                  
               
                     (17)
                  
                  
                     Il-Kummissjoni rċeviet osservazzjonijiet dwar diversi aspetti tal-ftuħ mill-ġdid minn Viraj u mill-Konfederazzjoni Ewropea tal-Industriji tal-Ħadid u tal-Azzar (Eurofer).
                  
               
                     (18)
                  
                  
                     Viraj argumentat li l-Qorti Ġenerali kienet annullat ir-Regolament ikkontestat fl-intier tiegħu safejn kien jikkonċerna lilha, pjuttost milli annullat parti mir-Regolament. Hija argumentat li l-illegalità li kkommettew l-Istituzzjonijiet tal-Unjoni li wasslet għall-annullament tar-Regolament ikkontestat ma setgħetx tissewwa u li għaldaqstant ebda ftuħ mill-ġdid tal-investigazzjoni ma kien ġustifikat.
                  
               
                     (19)
                  
                  
                     Viraj kompliet targumenta li jekk, però, l-istituzzjonijiet tal-Unjoni madankollu jkomplu jsegwu d-deċiżjoni li jiftħu l-investigazzjoni mill-ġdid, tali eżaminazzjoni mill-ġdid ma għandhiex tkun limitata għall-obbligu li jiġu ddikjarati r-raġunijiet iżda għandha tinkludi verifika mill-ġdid u valutazzjoni sħiħa tal-aġġustamenti li għamlet il-Kummissjoni għall-kostijiet tal-produzzjoni tagħha.
                  
               
                     (20)
                  
                  
                     Kif iddikjarat fil-premessa (9), il-Qorti tal-Ewwel Istanza fil-kawża Industrie des poudres sphériques irrikonoxxiet li, f'każijiet fejn proċediment jikkonsisti f'ħafna fażijiet amministrattivi, bħal fi proċediment antidumping, l-annullament ta' waħda minn dawn il-fażijiet ma tannullax il-proċediment kollu kemm hu. Peress li l-istituzzjonijiet tal-Unjoni huma obbligati jikkonformaw mas-sentenza, dan jimplika l-possibbiltà li jirrimedjaw l-aspetti tar-Regolament ikkontestat li wasslu għall-annullament tiegħu, filwaqt li l-partijiet mhux ikkontestati ma jiġux modifikati. Iż-żewġ argumenti għalhekk ġew miċħuda.
                  
               
                     (21)
                  
                  
                     L-ilmentatur fl-investigazzjoni oriġinali, Eurofer, argumenta li l-aktar azzjoni xierqa għall-Kummissjoni tkun li tespandi r-raġunament tagħha fuq punti speċifiċi identifikati mill-Qorti Ġenerali fis-sentenza u timponi mill-ġdid id-dazju antidumping definittiv.
                  
               3.   VALUTAZZJONI WARA S-SENTENZA
         
         3.1.   Rimarki preliminari
         
         
                     (22)
                  
                  
                     Fl-ewwel motiv tagħha quddiem il-Qorti Ġenerali, Viraj allegat li kien hemm żbalji ovvji fil-kalkolu tal-kostijiet tal-produzzjoni tagħha u ksur tal-obbligu li jiġu dikjarati r-raġunijiet. Is-sentenza ċaħdet kemm it-tieni kif ukoll it-tielet motiv, li rispettivament kienu jallegaw li saru żbalji fil-valutazzjoni tar-rabta ta' kawżalità u kienu jallegaw li l-ilment ma kienx jinkludi l-evidenza meħtieġa.
                  
               
                     (23)
                  
                  
                     L-argumenti dwar l-ewwel motiv kienu maqsuma f'żewġ partijiet. Fl-ewwel parti, Viraj argumentat li l-istituzzjonijiet tal-Unjoni żbaljaw meta applikaw aġġustament 'il fuq għall-kostijiet tal-produzzjoni. Fit-tieni parti, hija argumentat li ċerti spejjeż ta' bejgħ, ġenerali u amministrattivi (“SGA”) tqiesu b'mod skorrett jew b'għadd doppju.
                  
               
                     (24)
                  
                  
                     Il-Qorti Ġenerali laqgħet l-ewwel parti tal-ewwel motiv fis-sens li l-istituzzjonijiet ikkontravenew l-obbligu tagħhom li jiddikjaraw ir-raġunijiet. It-tieni parti tal-ewwel motiv ġiet miċħuda. Bħala konsegwenza, għall-finijiet ta' konformità mal-Artikolu 266 tat-Trattat dwar il-Funzjonament tal-Unjoni Ewropea, il-Kummissjoni indirizzat l-ewwel parti tal-ewwel motiv, jiġifieri n-nuqqas ta' raġunament fir-rigward tal-valutazzjoni tal-kostijiet tal-produzzjoni.
                  
               3.2.   Evidenza ta' dumping
         
         3.2.1.   Il-metodoloġija użata għad-determinazzjoni tal-kost tal-produzzjoni
         
         
                     (25)
                  
                  
                     Il-Kummissjoni, b'konformità mal-metodoloġija tal-kontabbiltà tal-kostijiet ta' Viraj, stabbiliet il-kostijiet tal-produzzjoni għall-manifattura billi segwiet approċċ fi tliet passi, li jikkorrispondu għall-passi fil-proċess ta' produzzjoni tal-wajer tal-azzar inossidabbli.
                  
               
                     (26)
                  
                  
                     L-ewwel pass kien jikkonsisti fid-determinazzjoni tal-kost tal-produzzjoni għall-manifattura tal-billetti tal-azzar inossidabbli. Ir-rapport tal-introjtu tal-kontijiet annwali ppubblikati ta' Viraj, il-kost tal-materjali kkunsmati, li jikkonsisti f'ruttam tal-azzar inossidabbli, nikil, ferrokrom, siliċju u materjali oħrajn għall-produzzjoni ta' billetti minn ruttam tal-metall, indika kost medju li kien konsistenti mal-kost medju tal-materja prima rrappurtat fit-tweġiba għall-kwestjonarju, li għalhekk ġiet ikkunsidrata affidabbli.
                  
               
                     (27)
                  
                  
                     Mal-kostijiet tal-materja prima tal-billetti tal-azzar inossidabbli, ingħaddew il-kostijiet tal-ipproċessar li ġejjin: il-materjali awżiljari, ix-xogħol dirett, l-enerġija, id-deprezzament u kostijiet oħrajn; sabiex jiġi ddeterminat il-kost totali għal manifattura ta' kull tunnellata billett tal-azzar inossidabbli.
                  
               
                     (28)
                  
                  
                     Fit-tieni pass, ġew miżjuda wkoll il-kostijiet biex billett tal-azzar inossidabbli jiġi ttrasformat f'vireg ta' wajer tal-azzar inossidabbli, u ġie determinat il-kost medju tal-materja prima, li jikkonsisti l-aktar fil-kost tal-biletti tal-azzar inossidabbli li kien diġa kontabilizzat.
                  
               
                     (29)
                  
                  
                     Ma' dan il-kost tal-materja prima tal-vireg tal-wajer, ingħaddew l-istess tip ta' kostijiet ta' pproċessar (materjali awżiljari, ix-xogħol dirett, l-enerġija, id-deprezzament u kostijiet oħrajn) li stabbilixxew il-kost totali tal-vireg tal-wajer għal kull tunnellata.
                  
               
                     (30)
                  
                  
                     It-tielet u l-aħħar pass kien jikkonsisti fit-trasformazzjoni tal-vireg tal-wajer f'wajer. Meta wieħed iqis il-kost tal-ipproċessar involut, il-kost medju tal-wajer tal-azzar inossidabbli ġie determinat f'livell komparabbli mal-valwazzjoni FIFO fil-kontijiet annwali.
                  
               
                     (31)
                  
                  
                     Din il-kontroverifika ulterjuri tal-kostijiet irrappurtati mad-data inkluża fil-kontijiet annwali ppubblikati kkonfermat li d-data rrappurtata għall-kostijiet tal-manifattura kienet affidabbli u li r-rikonċiljazzjonijiet ta' spjegazzjoni addizzjonali bejn it-tweġiba għall-kwestjonarju u d-data interna tal-kontabbiltà li ngħatat f'dan ir-rigward minn Viraj abbażi tal-annessi ppreżentati matul l-investigazzjoni fuq il-post setgħet tiġi aċċettata.
                  
               
                     (32)
                  
                  
                     Għaldaqstant, f'dan l-istadju definittiv tal-investigazzjoni, il-Kummissjoni kkunsidrat li l-kosti tal-manifattura rrappurtati setgħu jiġu aċċettati. Madankollu, instab li l-SGA irrappurtati minn Viraj fit-tweġiba tal-kwestjonarju kienu sottorappurtati meta mqabblin mal-kostijiet korrispondenti li wieħed isib fil-kontijiet annwali. Għalhekk ġie kkunsidrat xieraq li l-SGA kif rappurtati fil-kontijiet annwali jiġu allokati lill-prodott ikkonċernat abbażi tal-fatturat, b'konformità mal-Artikolu 2(5) tar-Regolament (KE) Nru 1225/2009.
                  
               
                     (33)
                  
                  
                     Sussegwentement, il-kost tal-manifattura ġie aġġustat billi ġew ikkunsidrati l-elementi tal-SGA msemmijin fil-kontijiet annwali iżda ma ġewx inklużi fil-kost tal-manifattura rrappurtat minn Viraj. Sabiex isir dan, saru aġġustamenti, espressi f'termini ta' fatturat ta' 8,27 % magħmulin minn 6,27 % għall-kostijiet ta' finanzjament u 2 % għal kostijiet oħra tal-SGA. L-aġġustament ekwivalenti tal-kost tal-manifattura kien jammonta għal 11,17 %, magħmulin minn 8,47 % għall-kostijiet ta' finanzjament u 2,70 % għal kostijiet oħra tal-SGA
                  
               
                     (34)
                  
                  
                     Il-kost tal-manifattura ġie mqabbel mal-kost tal-manifattura rrapurtat minn Viraj, wara li tnaqqas il-kost tal-materjal tal-imballaġġ. Fuq din il-bażi, ġie determinat fattur ta' aġġustament u ġie applikat għall-kost tal-manifattura għal kull tip ta' prodott irrappurtat minn Viraj.
                  
               3.2.2.   Argumenti quddiem il-Qorti Ġenerali
         
         
                     (35)
                  
                  
                     Viraj argumentat li l-istituzzjonijiet tal-Unjoni kien imisshom b'mod konsistenti jużaw il-kost medju kif irrappurtat fit-tweġiba tagħha tal-kwestjonarju, jew bl-esklużjoni tal-kostijiet tal-materjal tal-imballaġġ u tax-xogħol tal-imballaġġ jew bl-inklużjoni tal-kostijiet kollha tal-imballaġġ.
                  
               
                     (36)
                  
                  
                     Fil-paragrafi minn 135 sa 140 tas-sentenza tagħha, il-Qorti Ġenerali kkonkludiet li l-istituzzjonijiet tal-Unjoni ma pprovdew l-ebda spjegazzjoni għaliex il-kost ta' manifattura ġie ddeterminat bl-esklużjoni tal-kostijiet tal-imballaġġ minflok ma ttieħed kont tal-kost li pprovdiet Viraj. Fir-rigward tal-perċentwali li ngħaddew mal-kost tal-manifattura, il-Qorti Ġenerali kkonkludiet, fil-paragrafu 141 tas-sentenza tagħha, li sempliċement referenza għaċ-ċifri aktar spjegazzjoni ma kinitx biżżejjed biex wieħed jifhem liema perċentwali filfatt intużaw għall-kostijiet l-oħrajn u għall-kostijiet tal-finanzjament.
                  
               3.2.3.   Valutazzjoni mill-ġdid mill-Kummissjoni
         
         
                     (37)
                  
                  
                     Il-Kummissjoni wettqet valutazzjoni mill-ġdid tad-determinazzjoni tal-kostijiet tal-manifattura.
                  
               
                     (38)
                  
                  
                     Il-Kummissjoni kkonkludiet li, għal raġunijiet ta' tqabbil korrett u sabiex it-tħassib tal-Qorti Ġenerali jiġi indirizzat, jenħtieġ li jintużaw il-kostijiet tal-manifattura kif rappurtati minn Viraj, b'mod partikolari bl-inklużjoni ta' dawk tal-imballaġġ.
                  
               
                     (39)
                  
                  
                     Din l-għażla ta' bażi vvalutata mill-ġdid għall-kalkoli ulterjuri tantiċipa l-ewwel oġġezzjoni ta' Viraj u bl-istess argument tal-Qorti Ġenerali fir-rigward tal-inċertezza li tirrigwarda d-determinazzjoni tal-kostijiet tal-manifattura.
                  
               
                     (40)
                  
                  
                     Bħala konsegwenza, il-fattur ta' aġġustament imsemmi fil-premessa (34) ġie rivedut 'l isfel u applikat għall-kostijiet tal-manifattura għal kull tip ta' prodott rappurtat minn Viraj, bl-istess metodoloġija deskritta fil-premessi (33) u (34).
                  
               
                     (41)
                  
                  
                     Peress li l-metodoloġija, li kienet tikkonsisti fl-aġġustament tal-kostijiet tal-manifattura bl-allokazzjoni tal-kostijiet SGA fuq il-bażi tal-fatturat b'konformità mal-Artikolu 2(5) tar-Regolament (KE) Nru 1225/2009, ġiet aċċettata fil-prinċipju minn Viraj (12), l-aġġustament tal-kostijiet tal-manifattura rrapurtati minn Viraj innifisha b'fattur li huwa bbażat fuq il-kontijiet annwali ppubblikati tagħha stess, huwa għaldaqstant ikkunsidrat kompletament traċċabbli għad-data ta' Viraj stess. B'konsegwenza ta' dan, Viraj għandha għad-dispożizzjoni tagħha l-informazzjoni kollha dwar id-determinazzjoni tal-kostijiet tal-manifattura.
                  
               
                     (42)
                  
                  
                     Wara l-kalkolu mill-ġdid tal-valur normali billi ġiet segwita l-metodoloġija deskritta fil-premessi (25) sa (33), il-marġini rivedut tad-dumping għal Viraj ġie stabbilit għal 5,3 %. Viraj irċeviet il-kalkoli dettaljati individwali tagħha użati biex jiġi ddeterminat il-marġini tad-dumping rivedut u ngħatat l-opportunità li tikkummenta.
                  
               
                     (43)
                  
                  
                     Dan il-kalkolu ġie ddivulgat ukoll lill-Eurofer li argumentat li Viraj ma għandhiex tingħata trattament favorevoli u li t-tnaqqis tal-marġini tad-dumping f'kuntest ta' nuqqas ta' raġunament huwa eċċezzjonalment ġeneruż.
                  
               
                     (44)
                  
                  
                     Il-Kummissjoni għamlet valutazzjoni mill-ġdid tar-raġunament li fuqu hija bbażata l-miżura u sabet inkonsistenza fl-approċċ tiegħu. Għaldaqstant hija kienet obbligata li taġġusta l-konstatazzjonijiet għall-fatti oġġettivi fil-fajl. L-argument ta' Eurofer għalhekk ġie miċħud.
                  
               3.2.4.   Il-kummenti ta' Viraj dwar id-divulgazzjoni
         
         
                     (45)
                  
                  
                     Minkejja li Viraj irrepetiet li hija ma tikkontestax il-metodoloġija li użat il-Kummissjoni, hija argumentat li, ladarba l-Kummissjoni kienet aċċettat il-kostijiet tal-manifattura kif oriġinarjament irrappurtati minn Viraj, dawn il-kostijiet jenħtieġ li jiffurmaw ukoll il-bażi li magħhom għandhom jiżdiedu l-finanzjament u kostijiet SGA oħrajn.
                  
               
                     (46)
                  
                  
                     Il-Kummissjoni aċċettat l-argument u ħadet il-kostijiet tal-manifattura riveduti bħala bażi għall-kalkolu tal-aġġustamenti għall-finanzjament u kostijiet SGA oħrajn.
                  
               
                     (47)
                  
                  
                     Viraj argumentat ukoll li l-aġġustament 'il fuq tal-kostijiet tal-manifattura bi 11,17 %, magħmulin minn 8,74 % għall-kostijiet tal-finanzjament u 2,70 % għal kostijiet SGA oħrajn, kif deskritt fil-premessa (33), ġie ddeterminat b'mod żbaljat. B'mod partikolari, Viraj argumentat li spejjeż oħra (partijiet ta' rikambju u materjal konsumabbli, elettriku u karburant, u spejjeż lavorattivi) li l-Kummissjoni kienet diġà kkunsidrat bħala parti mill-kostijiet tal-manifattura jenħtieġ jiżdiedu wkoll mad-denominatur.
                  
               
                     (48)
                  
                  
                     Il-Kummissjoni aċċettat l-argument ta' Viraj u aġġustat id-denominatur skont dan. Bħala konsegwenza l-aġġustament 'il fuq tal-kost tal-manifattura kien stabbilit għal 9,54 %, magħmul minn 7,25 % għall-kostijiet ta' finanzjament u 2,29 % għal kostijiet SGA oħrajn.
                  
               
                     (49)
                  
                  
                     Wara li saru l-korrezzjonijiet ta' dawn l-iżbalji kunċettwali u klerikali, il-marġini rivedut tad-dumping ta' Viraj huwa stabbilit għal 1,6 %. Ladarba l-marġini tad-dumping ta' Viraj issa huwa marġini tad-dumping de minimis, huwa konkluż li l-investigazzjoni jenħtieġ li tiġi tterminata mingħajr l-impożizzjoni ta' miżuri antidumping fir-rigward ta' ċerti wajers tal-azzar inossidabbli li joriġinaw mill-Indja u manifatturati minn Viraj.
                  
               4.   DIVULGAZZJONI
         
         
                     (50)
                  
                  
                     Il-Kummissjoni infurmat lill-partijiet interessati dwar il-fatti u l-kunsiderazzjonijiet essenzjali li abbażi tagħhom kien beħsiebha tittermina l-investigazzjoni mingħajr ma timponi dazju antidumping definittiv fuq l-importazzjonijiet ta' ċerti wajers tal-azzar inossidabbli li joriġinaw mill-Indja u manifatturati minn Viraj. Il-partijiet interessati ngħataw ukoll l-opportunità li jikkummentaw dwar id-divulgazzjoni finali.
                  
               
                     (51)
                  
                  
                     Il-kummenti kollha li waslu ġew studjati u fejn kien xieraq ikkunsidrati.
                  
               
                     (52)
                  
                  
                     Dan ir-Regolament huwa konformi mal-opinjoni tal-Kumitat stabbilit permezz tal-Artikolu 15(1) tar-Regolament (UE) 2016/1035 tal-Parlament Ewropew u tal-Kunsill (13),
                  
               ADOTTAT DIN ID-DEĊIŻJONI:
         
            Artikolu 1
            Il-ftuħ mill-ġdid tal-investigazzjoni b'segwitu għas-sentenza tal-11 ta' Lulju 2017 mill-Qorti Ġenerali fil-kawża T-67/14 Viraj Profiles Ltd vs il-Kunsill fir-rigward tar-Regolament ta' Implimentazzjoni tal-Kunsill (UE) Nru 1106/2013 li jimponi dazju antidumping definittiv u li jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja, manifatturati minn Viraj Profiles Limited, huwa b'hekk itterminat.
         
         
            Artikolu 2
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
         
         
            Magħmul fi Brussell, is-27 ta' Settembru 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 176, 30.6.2016, p. 21.
         
            (2)  Ir-Regolament ta' Implimentazzjoni tal-Kunsill (UE) Nru 1106/2013 tal-5 ta' Novembru 2013 li jimponi dazju antidumping definittiv u li jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja (ĠU L 298, 8.11.2013, p. 1).
         
            (3)  Ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (ĠU L 343, 22.12.2009, p. 51).
         
            (4)  Notifika dwar il-miżuri tal-antidumping u dawk kompensatorji fis-seħħ fir-rigward tal-importazzjonijiet fl-Unjoni ta' ċerti wajers tal-istainless steel li joriġinaw mill-Indja: bidla fl-isem ta' kumpanija suġġetta għal rata individwali ta' dazju anti-dumping u kumpensatorju (ĠU C 111, 1.4.2015, p. 5).
         
            (5)  Ir-Regolament ta' Implimentazzjoni tal-Kummissjoni (UE) 2015/1483 tal-1 ta' Settembru 2015 li jemenda r-Regolament ta' Implimentazzjoni tal-Kunsill (UE) Nru 1106/2013 li jimponi dazju antidumping definittiv u li jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja wara investigazzjoni mill-ġdid ta' assorbiment skont l-Artikolu 12 tar-Regolament tal-Kunsill (KE) Nru 1225/2009 (ĠU L 228, 2.9.2015, p. 1).
         
            (6)  Ir-Regolament ta' Implimentazzjoni tal-Kummissjoni (UE) 2017/220 tat-8 ta' Frar 2017 li jemenda r-Regolament ta' Implimentazzjoni tal-Kunsill (UE) Nru 1106/2013 li jimponi dazju antidumping definittiv fuq l-importazzjonijiet ta' ċerti wajers tal-azzar inossidabbli li joriġinaw mill-Indja wara rieżami interim parzjali skont l-Artikolu 11(3) tar-Regolament (UE) 2016/1036 tal-Parlament Ewropew u tal-Kunsill (ĠU L 34, 9.2.2017, p. 21).
         
            (7)  ĠU L 134, 23.5.2017, p. 52 u ĠU L 255, 3.10.2017, p. 32
         
         
            (8)  Sentenza tal-Qorti Ġenerali (is-Seba' Awla) tal-11 ta' Lulju 2017, Viraj Profiles Ltd vs il-Kunsill, il-Kawża T-67/14, ECLI:EU:T:2017:481.
         
            (9)  Is-Sentenza tal-Qorti tal-Ewwel Istanza tal-15 ta' Ottubru 1998, Industrie des poudres sphériques (IPS) vs Il-Kunsill, il-Kawża T-2/95, ECLI:EU:T:1998:242.
         
            (10)  Is-Sentenza tal-Qorti Ġenerali (il-Ħames Awla) tat-3 ta' Ottubru 2000, Industrie des poudres sphériques vs Il-Kunsill et al, il-Kawża C-458/98 P, ECLI:EU:C:2000:531.
         
            (11)  L-Avviż dwar is-sentenza tal-11 ta' Lulju 2017 fil-kawża T-67/14 b'konnessjoni mar-Regolament ta' Implimentazzjoni tal-Kunsill (UE) Nru 1106/2013 li jimponi dazju antidumping definittiv u li jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja (ĠU C 334, 6.10.2017, p. 3).
         
            (12)  Viraj ma kkontestatx il-metodu użat għall-aġġustament 'il fuq tal-kostijiet tal-produzzjoni iżda ddikjarat li saru żbalji meta ġie applikat il-metodu.
         
            (13)  Regolament (UE) 2016/1035 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra prezzijiet inġurjużi ta' bastimenti (ĠU L 176, 30.6.2016, p. 1).